Leif Lahn Jensen (S), 2013-02-28:
Tak for det.
Forslaget fra Enhedslisten er jo sådan set sympatisk.
Man vil sikre alle et job, og kan de ikke få det, kan de få dagpenge, indtil de kommer i arbejde.
Vi er helt enige i, at de mange mennesker, der bliver ramt af arbejdsløshed, står i en meget svær situation, og vi skal selvfølgelig hjælpe dem alt det, vi kan.
Det er netop derfor, at regeringen hele tiden har fokus på at skaffe arbejdspladser og lave gode indsatser for de arbejdsløse.
Vi har styrket jobskabelsen gennem massive offentlige investeringer i bl.a. supersygehuse, store trafikinvesteringer i jernbanenettet og grøn omstilling.
De offentlige investeringer nåede omkring 43 mia. kr. sidste år, og det er det højeste niveau i 30 år.
Vores allerstørste udfordring lige nu er at sætte gang i væksten.
Derfor har regeringen præsenteret et vækstudspil, der understøtter stærke og konkurrencedygtige virksomheder, for det er dem, der skal skabe arbejdspladser til de mange mennesker, der i dag står uden arbejde.
Den nødvendige arbejdskraft skal også være til rådighed og have de kompetencer, som erhvervslivet efterspørger.
Derfor er der brug for en aktiv arbejdsmarkedspolitik, der hjælper de arbejdsløse videre.
Alt for mange hænger i dag fast i passiv forsørgelse.
Det er en ulykke for den enkelte, det er dyrt for fællesskabet, og det er hverken progressivt eller solidarisk.
Vi ønsker en arbejdsmarkedspolitik, der i langt højere grad end i dag tager udgangspunkt i den enkelte, og som formår at hjælpe det enkelte menneske med at dygtiggøre sig og komme styrket videre i job eller uddannelse.
Vi kan ikke indrette systemer, sådan at f.eks. kontanthjælp eller sygedagpenge bliver en sliske hen mod permanent udstødelse af arbejdsmarkedet, og vi har bl.a. derfor for nylig fremlagt reformudspil på sygedagpengeområdet og kontanthjælpsområdet.
Vi ønsker et system, der både hjælper og stiller krav til de arbejdsløse, og som ansvarliggør den enkelte.
Jeg tror, at noget af det mest frustrerende er, hvis man ikke har oplevelsen af at stå ved roret i sit eget liv, og jeg tror såmænd også, at det gælder arbejdsløse.
Derfor skal vi hjælpe de arbejdsløse, men ejerskabet for den enkeltes ledighedsforløb skal være hos den enkelte.
Med Enhedslistens forslag om jobgaranti lægger man ansvaret for at komme i arbejde over på det offentlige.
Det mener vi ikke er den rigtige vej at gå.
Det offentlige skal selvfølgelig sikre rammerne for jobskabelse og hjælp, der understøtter de arbejdsløses vej tilbage i job, men vi skal ikke garantere hver enkelt et job.
Samtidig betyder forslaget reelt, at det vil være umuligt at opbruge dagpengeretten.
Vi mener ikke, at løsningen på den aktuelle arbejdsløshedssituation er en uendelig dagpengeperiode.
Det er vigtigt at holde fast i, at ansvaret for at komme i arbejde først og fremmest er den enkeltes.
Det er der ikke noget nyt i, heller ikke for et parti, der baserer arbejdsmarkedspolitikken på princippet om ret og pligt, for med retten til hjælp følger pligten til selv at tage ansvar for at komme ind på arbejdsmarkedet og bidrage til fællesskabet, hvis man kan.
Og når jeg siger, hvis man kan, skal dem, der ikke kan, selvfølgelig hjælpes i forhold til uddannelse, støttes, og hvad ved jeg.
Det er netop den røde tråd i vores reformer – i kontanthjælpsreformen og indsatsen for dem, der falder ud af dagpengesystemet – at vi giver dem alle de muligheder, vi overhovedet kan.
Sagt med andre ord er en jobgaranti ikke den rigtige vej at gå, og Socialdemokraterne kan derfor ikke støtte forslaget.